РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

011 Број:06-2/166-20

18. новембар 2020. године

Београд

**ЗАПИСНИК**

**6. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 18. НОВЕМБРА 2020. ГОДИНЕ, У 11 ЧАСОВА, У СВЕЧАНОЈ САЛИ СО ВРАЧАР**

Седница је почела у 11 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Душко Тарбук, Оливера Пешић, Горан Ковачевић, Братимир Васиљевић, Ана Чарапић, Золтан Пек, Владимир Маринковић и Милорад Мијатовић.

Седници су присуствовали заменици чланова Одбора: Виктор Јевтовић, Миленка Субић, Ана Белоица, Велибор Милојичић, Зоран Томић, Угљеша Марковић, Радован Тврдишић, Муамер Бачевац и Ђорђе Косанић.

Седници није присуствовао члан Одбора Бобан Бирманчевић, као ни заменик члана.

 Седници Одбора присуствују:

- проф. др Милан Недељковић, председник градске општине Врачар,

са својим сарданицима, као и

представници Државне ревизорске институције:

1. др Душко Пејовић, председник
2. др Бојана Митровић, потпредседник
3. Невенка Бојанић,члан Савета
4. Данимир Вулиновић, врховни државни ревизор
5. Снежана Трњаковић, врховни држани ревизор
6. Ивица Гавриловић, врховни држани ревизор
7. Мирјана Симовић, члан Савета
8. Милена Милинковић, секретар Институције

На предлог председника, Одбор је једногласно (14 гласова за) утврдио следећи

**Д н е в н и   р е д :**

1. **Представљање Извештаја о ревизији консолидованих финансијских извештаја завршног рачуна буџета градске општине Врачар за 2019. годину;**
2. **Представљање секторских извештаја Државне ревизорске институције у 2019. години -  Сектор број 1;**
3. **Представљање секторских извештаја Државне ревизорске институције у 2019. години – Сектор број 3;**
4. **Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 1 и Сектор број 3 Државне ревизорске институције, са предлогом закључка;**
5. **Разматрање Извештаја о раду Државне ревизорске институције за 2019. годину,**

**укључујући и допуну дневног реда:**

**6. Давање сагласности на Предлог финансијског плана Државне ревизорске институције за 2021. годину и пројекцијама за 2022. и 2023. годину.**

Седницу Одбора отворила је председник Одбора др Александра Томић која је поздравила присутне на седници. Председник општине Врачар проф. др Милан Недељковић изразио је задовољство што је Државна ревизорска институција дала позитивно мишљење након испитивања финансијског пословања и ревизије консолидованих финансијских извештаја градске општине Врачар за 2019. годину.

**1.тачка дневног реда**: Представљање Извештаја о ревизији консолидованих финансијских извештаја завршног рачуна буџета градске општине Врачар за 2019. годинуу

Председник Савета ДРИ др Душко Пејовић представио је Извештај о ревизији консолидованих финансијских извештаја завршног рачуна буџета градске општине Врачар за 2019. годину. Рекао је да су финансијски извештаји поднети на одговарајућим обрасцима, да су приказани истинито и објективно, у складу са прописаним правилима, те да је ДРИ управо зато дала позитивно мишљење на финансијско пословање ове градске општине. Заједно са позитивним мишљењем дате су и четири препоруке ради отклањања неправилности мањег значаја. Члан Одбора Владимир Маринковић и заменик члана Одбора Виктор Јевтовић подржали су руководство ове градске општине; градска општина Врачар наведена је као пример добре праксе на коју би требало да се угледају и остале градске општине.

**2. и 3. тачка дневног реда:** Представљање секторских извештаја Државне ревизорске институције у 2019. години -  Сектор број 1; Представљање секторских извештаја Државне ревизорске институције у 2019. години – Сектор број 3 – **седница Пододбора**

У наставку, одржана је седница Пододбора за разматрање извештаја о обављеним ревизијама ДРИ, којој је председавао председник Пододбора др Милорад Мијатовић. Седници Пододбора, поред председника, присуствују четири чланова Пододбора:Горан Ковачевић, Золтан Пек, Верољуб Арсић и Владимир Маринковић.. Секторске извештаје представили су врховни државни ревизори: Данимир Вулиновић за Сектор број 1 и Снежана Трњаковић за Сектор број 3, који су говорили о појединим примерима финансијског извештавања, правилности пословања и сврсисходности, посебно у областима централизованих јавних набавки, стању вода и управљању индустријским отпадом, као и о уоченим мањкавостима рада у наведеним областима. У дискусији су учествовали члан Одбора Горан Ковачевић и председник Одбора др Александра Томић, који су изразили забринутост што и после доношења новог закона о јавним набавкама неправилности у овој области нису отклоњене нити сведене на најмању меру. Поводом секторских извештаја Државне ревизорске институције – Сектор број 1 и Сектор број 3. закључено је да су представници Државне ревизорске целовито представили рад својих сектора и да њихов рад значајно доприноси контроли трошења јавних средстава. Договорено је да се закључци о извршеним ревизијама припреме након разматрања свих секторских извештаја ДРИ. Пододбор је једногласно ( 5 гласова за) усвојио извештаје:

2. тачка - Извештаји Сектора број 1:

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2019. години – Сектор броj 1, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 1.

3. тачка – Извештаји Сектора број 3

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2019. години – Сектор броj 3, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 3.

**4. тачка дневног реда:** Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 1 и Сектор број 3 Државне ревизорске институције

Након размотрених извештаја, Одбор је, на предлог Пододбора, прихватио наведене секторске извештаје, као и то да се предлози закључака поводом разматрања тих извештаја утврде на некој од наредних седница Одбора, а након разматрања свих секторских извештаја о ревизији ДРИ. Одбор је једногласно (14 гласова за) усвојио извештаје, и то:

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције у 2019. години – Сектор броj 1, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 1.

као и

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције извршене у 2019. години – Сектор број 3, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 3.

**5. тачка дневног реда:** Разматрање Извештаја о раду Државне ревизорске институције за 2019.годину  
  
 У наставку седнице, чланови Одбора размотрили су Извештај о раду Државне ревизорске институције за 2019. годину, који је концизно представио председник Савета ДРИ др Душко Пејовић. Он је навео податак да је ДРИ извршила утврђени план рада за 2019. годину, те да је извршено 241 ревизија које обухватају 551 субјекта ревизије; од укупно 140 мишљења позитивна су 33 мишљења, негативна су 4 мишљења, 102 мишљења су са резервом и јено мишљење није дато. Кршење обавеза доброг пословања забележено је код 10 субјеката.Такође, 46 одсто ревидираних субјеката нема успостављен систем интерне контроле. Највеће неправилности утврђене су у областима јавних набавки и обрачуна плата. Укупно је дато 1. 970 препорука. Председник Институције је рекао да ДРИ припрема посебан извештај о ефективности препорука ДРИ, које ће доставити Народној скупштини.

Председник Одбора др Александра Томић предложила је да Народна скупштина усвоји Извештај о раду ДРИ за 2019. годину, **са Предлогом закључака који гласи:**

1.Народна скупштина оцењује да је Државна ревизорска институција у свом Извештају о раду за 2019. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

2. Полазећи од препорука Државне ревизорске институције садржаних у Извештају о раду Државне ревизорске институције за 2019. годину, Народна скупштина препоручује Влади да предузме мере из своје надлежности којима ће се обезбедити спровођење препорука Државне ревизорске институције, пре свега тако што ће предложити Народној скупштини доношење одговарајућих закона, као и изменама и допунама подзаконских прописа које доноси Влада и прописа из надлежности министарстава на које је у Извештају посебно указано.

 3. Полазећи од налаза Државне ревизорске институције да код већине ревидираних корисника јавних средстава није успостављен систем интерне контроле који својим функционисањем обезбеђује пословање у складу са прописима, интерним актима и уговорима, као и постизање других циљева у складу са прописима, Одбор констатује да је неопходно да Влада, у складу са одговорношћу за извршавање закона, обезбеди доследно спровођење Закона о буџетском систему у делу који се односи на обавезу успостављања адекватног система финансијског управљања и контроле и увођења интерне ревизије код корисника јавних средстава.

4. Овај закључак објавити у „Службеном гласнику Републике Србије“.

**6.тачка дневног реда**. Давање сагласности на Предлог финансијског плана Државне ревизорске институције за 2021. годину и пројекцијама за 2022. и 2023. Годину

Председник Институције др Душко Пејовић рекао је да у структури потребних финансијских средстава за ДРИ, у утврђеном плану за наредну годину, расходи за плате запослених износе 89 одсто, за услуге 7 одсто, а за нефинансијску имовину 4 одсто. Као проблем који би требало елиминисати навео је погрешан обрачун минулог рада на прековремени рад који за запослене у ДРИ обрачунава Трезор уместо да тај обрачун самостално, тачно и одговорно спроводи ДРИ као независан државни орган.

Одбор је једногласно (12 гласова за) донео

**ОДЛУКУ**

ДАЈЕ СЕ САГЛАСНОСТ на Предлог финансијског плана Државне ревизорске институције за 2021. годину и пројекцијама за 2022. и 2023. годину.

Седница Одбора је завршена у 14,30 часова.

 Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић